ชื่อเรื่อง: การรับรู้และความคาดหวังต่อระบบบริการการแพทย์ฉุกเฉิน โรงพยาบาลธวัชบุรี

 จังหวัดร้อยเอ็ดปี พ.ศ.2557

ผู้วิจัย: นางฉวีวรรณ ตรีชมวารี

บทคัดย่อ

 การวิจัยเรื่องการรับรู้และความคาดหวังต่อระบบบริการการแพทย์ฉุกเฉินโรงพยาบาลธวัชบุรี จังหวัดร้อยเอ็ดปี พ.ศ. 2557 นี้เป็นการวิจัยเชิงพรรณนา โดยมีวัตถุประสงค์เพื่อศึกษาการรับรู้เกี่ยวกับระบบบริการการแพทย์ฉุกเฉินและความคาดหวังต่อผลลัพธ์ของการให้บริการการแพทย์ฉุกเฉิน กลุ่มตัวอย่างคือ ประชาชนที่มารับบริการที่งานอุบัติเหตุฉุกเฉินโรงพยาบาลธวัชบุรี โดยการเลือกแบบเจาะจง จำนวน 59 คน เครื่องมือที่ใช้ในการวิจัยได้แก่แบบสอบถาม ซึ่งประกอบด้วยข้อมูล 2 ส่วน ได้แก่ ข้อมูลทั่วไปและการรับรู้เกี่ยวกับระบบบริการการแพทย์ฉุกเฉินและความคาดหวังต่อผลลัพธ์การบริการการแพทย์ฉุกเฉิน แบบสอบถามได้ผ่านการตรวจสอบความตรงเชิงเนื้อหาจากผู้เชี่ยวชาญ และ ได้ทดสอบความเชื่อมั่นโดยวิธี อัลฟาของครอนบาค มีค่าเท่ากับ 0.85 เก็บรวบรวมข้อมูลโดยการสัมภาษณ์กลุ่มตัวอย่าง ระหว่างวันที่ 1 พฤษภาคม - 30 มิถุนายน 2557 วิเคราะห์ข้อมูลโดยใช้สถิติพรรณนา ได้แก่ ร้อยละ ค่าเฉลี่ย ส่วนเบี่ยงเบนมาตรฐาน

 ผลการวิจัยพบว่ากลุ่มตัวอย่าง มีการรับรู้ อยู่ในเกณฑ์ดี ร้อยละ 42.4 , อยู่ในเกณฑ์ปานกลาง ร้อยละ 40.7 และ มีความคาดหวังต่อผลลัพธ์การให้บริการการแพทย์ฉุกเฉิน มาก ร้อยละ 45.8 , มีความคาดหวังระดับปานกลาง ร้อยละ 37.3 กลุ่มตัวอย่างมีการรับรู้น้อยในเรื่อง การจัดหน่วยบริการการแพทย์ฉุกเฉิน และ การขอคำแนะนำเรื่องการปฐมพยาบาลเบื้องต้นจากศูนย์รับแจ้งเหตุ กลุ่มตัวอย่างมีความคาดหวังมากในเรื่อง รู้วิธีการแจ้งเหตุและการให้ข้อมูลที่เพียงพอเมื่อต้องการใช้บริการ **และ**บุคลากรในระบบบริการการแพทย์ฉุกเฉินต้องมีการพัฒนาทักษะ ความรู้ในการช่วยเหลือผู้ป่วยฉุกเฉินให้ทันสมัยอยู่เสมอ

 จากการค้นพบดังกล่าวแสดงให้เห็นว่า ควรมีการจัดทำแผนการ ประชาสัมพันธ์ ระบบบริการการแพทย์ฉุกเฉิน และให้ความรู้แก่ประชาชนในเรื่อง การโทรแจ้งเหตุ ความรู้เบื้องต้นในการช่วยเหลือผู้ป่วยและการดูแลตนเองให้ปลอดภัยจากการช่วยเหลือผู้ประสบเหตุ บทบาทของผู้ให้บริการและบทบาทของประชาชนทั่วไปให้ครอบคลุมทุกพื้นที่ และ จัดระบบการให้บริการการแพทย์ฉุกเฉินในปัจจุบันให้สอดคล้องกับความคาดหวังของผู้รับบริการ การพัฒนาสมรรถนะทีมให้บริการ และการมีส่วนร่วมของประชาชนในการดูแลผู้ป่วยเบื้องต้น เพื่อให้ผู้ป่วยอุบัติเหตุฉุกเฉินได้รับการบริการที่รวดเร็วและปลอดภัย